Philaenis
Philaenis (Graece: Φιλαινίς) fuit meretrix saeculi IV a.C.n.; dicitur librum scripsisse de re veneria ([[De re veneria (Philaenis)|Περὶ Ἀφροδισίων]]). Cuiusdam libri oratione prosa de ea re, Philaenidi Samiae adscripti, exigua fragmenta nuper reperta sunt inter papyros Oxyrhynchi (P.Oxy. 2891). E libro sic cognito discimus exstitisse re vera traditionem Graecam scriptorum technicorum de eroticis; eam traditionem hausivit Ovidius dum composuit carmina sua De Arte Amatoria. Philaenidem librumque eius commemorant Timaeus, Aristoteles, Chrysippus Solius, Clearchus Solius, Polybius, Athenaeus, Clemens Alexandrinus. Sed Aristoteles dicit opus Philaenidis carmen esse; Athenaeus eam Leucadiam, minime Samiam, esse; atque poeta Aeschrio Samius in "epitaphio Philaenidis" praetendit eam neque meretricem neque scriptorem de re amatoria esse, istumque librum re vera a quodam "Polycrate Atheniensi" scriptum. In litteratura Graeca et Latina "Philaenis" fit nomen fictivum meretricis, ut in epigrammatibus Martialis.